CELEX: 62021TN0166
Language: sk
Date: 2021-03-29 00:00:00
Title: Vec T-166/21: Žaloba podaná 29. marca 2021 – Autorità di sistema portuale del Mare Ligure occidentale a i./Komisia

17.5.2021   
            
            
               SK
            
            
               Úradný vestník Európskej únie
            
            
               C 189/23
            
         
      Žaloba podaná 29. marca 2021 – Autorità di sistema portuale del Mare Ligure occidentale a i./Komisia
      (Vec T-166/21)
      (2021/C 189/26)
      Jazyk konania: taliančina
      
         Účastníci konania
      
      
         Žalobcovia: Autorità di sistema portuale del Mare Ligure occidentale a ďalších 15 žalobcov (v zastúpení: F. Munari, I. Perego, G. Roberti, S. Zunarelli, advokáti)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil články 1, 2, 3 a 4 napadnutého rozhodnutia Komisie,
               
            
                  —
               
               
                  uložil Komisii povinnosť naradiť trovy konania.
               
            
         Dôvody a hlavné tvrdenia
      
      Touto žalobou sa napáda rozhodnutie Komisie C(2020) 8498 final zo 4. decembra 2020 o schéme pomoci SA.38399 2019/C (ex 2018/E) poskytnutej Talianskom – Zdaňovanie prístavov v Taliansku.
      Toto rozhodnutie kvalifikovalo oslobodenie od dane z príjmu právnických osôb, ktoré využívajú orgány prístavného systému (Autorità di Sistema Portuale) v Taliansku, ako štátnu pomoc.
      Na podporu svojej žaloby žalobcovia uvádzajú nasledujúce dôvody a tvrdenia.
      
                  1.
               
               
                  Rozhodnutie je nesprávne a porušuje aj článok 107 ods. 1 ZFEÚ v rozsahu, v akom uvádza, že orgány prístavného systému vykonávajú hospodársku činnosť v zmysle, ktorý označila Komisia. Komisia sa v tejto súvislosti nesprávne domnievala, že mohla preniesť kritériá rozvinuté v praxi a judikatúre vo vzťahu k prístavom v iných členských štátoch alebo k iným typom infraštruktúry, čím porušila aj všeobecné zásady rovnosti zaobchádzania a riadnej správy vecí verejných.
               
            
                  2.
               
               
                  Rozhodnutie je ďalej nesprávne a porušuje článok 107 ods. 1 ZFEÚ v rozsahu, v akom Komisia skreslila obhajobu Talianska týkajúcu sa neexistencie trhu, keďže dotknuté odvetvie nie je otvorené hospodárskej súťaži na základe rozhodnutia vnútroštátneho zákonodarcu.
               
            
                  3.
               
               
                  Komisia navyše porušila článok 345 ZFEÚ, články 3, 7 a 121 ZFEÚ a viaceré zásady práva EÚ, keďže nezohľadnila skutočnosť, že Zmluva nemá vplyv na právo členských štátov zachovať si verejnoprávne vlastníctvo prístavných aktív a infraštruktúry a zveriť a vyhradiť ich reguláciu a správu výlučne orgánom štátneho charakteru, ako sú orgány prístavného systému.
               
            
                  4.
               
               
                  Rozhodnutie je nesprávne a porušuje článok 107 ods. 1 ZFEÚ v rozsahu, v akom uvádza, že:
                  
                              —
                           
                           
                              došlo k prevodu štátnych prostriedkov,
                           
                        
                              —
                           
                           
                              systém zdaňovania orgánov prístavného systému je selektívny a
                           
                        
                              —
                           
                           
                              taliansky systém zdaňovania prístavov môže narušiť hospodársku súťaž a obchod medzi členskými štátmi.
                           
                        
            
                  5.
               
               
                  Rozhodnutie je tiež poznačené nedostatočným zistením skutkového stavu a nedostatkom odôvodnenia.